  Майя Бывальцева Удмуртиысь биатлонист Владислав Лекомцев Финляндиын дуннелэн Кубоказ бронза медаль утӥз. 16-тӥ южтолэзе биатлонъя нимаз ӵошатсконъёс ортчизы, ивортэ «Рецепт-Спорт». Лекомцев 4 пол ыбылӥськонэн 15 иськеме бызиз. 4 мишенез ворсатэк, сюрессэ 46 минут 39 секунд ӵоже ортчиз. Финляндиысь Вуокатти карын дуннелэн куасэн бызьылонъя но биатлонъя Кубокез понна вожвылъяськонлэн берпуметӥ люкетэз мынэ ни. Ӵошатсконъёслэн нырысетӥ нуналазы (15-тӥ южтолэзе) Лекомцев биатлонъя спринтын азвесь медаль утӥз. 17-тӥ южтолэзе со куасэн бызьылонын классика амалъя спринтын кужымзэ мерталоз.    Тегъёс: Спорт Удмуртия Финляндия ВладиславЛекомцев  